Επιστολή στον Πρόεδρο της Δημοκρατίας για επαναλειτουργία των εκκλησιών απέστειλαν 152 γιατροί και νοσηλευτές, καθώς όπως υποστηρίζουν εφαρμόστηκαν δύο μέτρα και δύο σταθμά, όσον αφορά στα επαγγελματικά υποστατικά, όπως είναι για παράδειγμα οι φούρνοι.

Όπως υποστηρίζουν στην επιστολή που στάλθηκε στον Πρόεδρο Αναστασιάαδη, την οποία δημοσιεύει η εφημερίδα «orthodoxianescy.gr», δεν υπάρχει στη βιβλιογραφία οποιοδήποτε επιστημονικό άρθρο, μελέτη ή έρευνα που να αποδεικνύει ότι οποιοσδήποτε ιός μεταδίδεται μέσω της Θείας Κοινωνίας.

Ξενίζει, όπως λένε, η απόφαση για απαγόρευση προσέλευσης πιστών στους ναούς, την ώρα που άλλες επιχειρήσεις, όπως οι φούρνοι πωλούν αγαθά που δεν είναι άκρως απαραίτητα.

Αναφέρονται,μάλιστα και σε κάποια παραδείγματα:

Οι φούρνοι, σε έναν εκ των οποίων εντοπίστηκαν πρόσφατα 26 κρούσματα δεν πωλούν μόνο τα απαραίτητα (π.χ. ψωμί, γάλα), αλλά και πολλά άλλα μη απαραίτητα (π.χ. γλυκά, σοκολάτες, καφέδες κ.λπ.).

Οι επιχειρήσεις που παραδίδουν καφέδες και συνοδευτικά σνακς.

Οι επιχειρήσεις που παραδίδουν ηλεκτρονικά παιχνίδια κ.λπ.

Βάζουν επίσης στην εξίσωση και την πρόνοια για φροντίδα κατοικίδιων, αφού όπως υποστηρίζουν πρέπει να υπάρξει πρόνοια για την πνευματική και ψυχική τροφή των πολιτών.

Εισηγούνται επίσης συνολικά οκτώ μέτρα για επαναλειτουργία των ναών. Το πρώτο μέτρο είναι η είσοδος στο ναό συγκεκριμένου αριθμού ατόμων, με τα κριτήρια που εφαρμόζεται για τις υπεραγορές. Οι υπόλοιποι πιστοί μπορούν να κάθονται ή να στέκονται στους προαύλιους χώρους της εκκλησίας σε αποστάσεις ασφαλείας, που θα προκαθοριστούν στο πάτωμα.

Το άλλο μέτρο αφορά στα άτομα που διαμένουν στο ίδιο σπίτι να μπορούν να στέκονται ή να κάθονται στον ίδιο τετραγωνικό χώρο.

Επίσης, για οποιεσδήποτε μετακινήσεις θα υπάρχει ο απαραίτητος χώρος, μέσω κενών που θα δημιουργηθούν.

Σε ότι αφορά στη Θεία Κοινωνία, προτείνουν για όσους επιθυμούν να κοινωνήσουν, αυτό να γίνεται μετά την απόλυση, οπότε όσοι πιστοί δεν θα κοινωνήσουν να μπορούν να αποχωρήσουν.

Πέμπτο μέτρο, αφορά επίσης ατη Θεία Κοινωνία, όπου ο κάθε πιστός να προσέρχεται με τάξη και να αποχωρεί τηρώντας αποστάσεις. Εναλλακτική λύση είναι ο ιερέας να πηγαίνει από πιστό σε πιστό να τον κοινωνεί.

Ένα άλλο μέτρο, είναι η χρήση μάσκας από τον ιερέα που θα έρχεται σε επαφή με τον πιστό, ενώ το ίδιο θα ισχύει και για όσους θα βρίσκονται εντός του ναού.

Προτείνουν ακόμη στο τέλος της λειτουργίας οι πιστοί να αποχωρούν ένας-ένας, όπως γίνεται στις υπεραγορές.